b'\n_START_ARTICLE_\nYaound\xc3\xa9\n_START_SECTION_\nHistoriaa\n_START_PARAGRAPH_\nYaound\xc3\xa9n perustivat saksalaiset kauppiaat vuonna 1888 norsunluukauppaa varten. Ensimm\xc3\xa4isen maailmansodan aikana sit\xc3\xa4 miehittiv\xc3\xa4t belgialaiset joukot ja sodan j\xc3\xa4lkeen siit\xc3\xa4 tuli Ranskan Kamerunin p\xc3\xa4\xc3\xa4kaupunki. Kamerunin itsen\xc3\xa4istyess\xc3\xa4 1960 Yaound\xc3\xa9 oli luonnollinen valinta my\xc3\xb6s uuden valtion p\xc3\xa4\xc3\xa4kaupungiksi. Pian t\xc3\xa4m\xc3\xa4n j\xc3\xa4lkeen jo aiemmin alueelliseksi teollisuuskeskukseksi kehittynyt kaupunki sai oman yliopiston, ja kasvoi muutamassa vuosikymmeness\xc3\xa4 runsaan 100\xc2\xa0000 asukkaan paikkakunnasta miljoonakaupungiksi. _NEWLINE_Yaounden yliopisto on kehittynyt vuonna 1962 perustetusta yliopisto-opintojen instituutista, josta tuli varsinainen Kamerunin yliopisto 1963 ja  Yaound\xc3\xa9n yliopisto 1973. Sill\xc3\xa4 on humanistinen, luonnontieteellinen, teknillinen, kasvatustieteellinen, maataloustieteelinen ja l\xc3\xa4\xc3\xa4ketieteellinen tiedekunta.  Opiskelijoita on yli 10 000.\n_START_SECTION_\nMaantiede ja ilmasto\n_START_PARAGRAPH_\nYaound\xc3\xa9 on noin 750 metrin korkeudella merenpinnasta, rannikolle ja Doualaan sielt\xc3\xa4 on matkaa noin 200 kilometri\xc3\xa4. Ilmastollisesti se kuuluu Afrikan sademets\xc3\xa4vy\xc3\xb6hykkeeseen, joten l\xc3\xa4mp\xc3\xb6tila pysyttelee l\xc3\xa4pi vuoden tasaisena: p\xc3\xa4iv\xc3\xa4n ylin noin  28\xc2\xa0\xc2\xb0C ja y\xc3\xb6n alin noin 18\xc2\xa0\xc2\xb0C. Samoin alue on varsin kostea ja vuotuinen sadem\xc3\xa4\xc3\xa4r\xc3\xa4 noin 1\xc2\xa0700 millimetri\xc3\xa4. Kaikkein sateisin kausi on syys-lokakuussa, pienempi sadekausi huhti-toukokuussa.  Ymp\xc3\xa4r\xc3\xb6iv\xc3\xa4 maaseutu on kumpuilevaa yl\xc3\xa4nk\xc3\xb6\xc3\xa4, jossa muutama kukkula kohoaa yli kilometrin korkeuteen merenpinnasta.\n_START_SECTION_\nTalous\n_START_PARAGRAPH_\nPitk\xc3\xa4\xc3\xa4n Yaound\xc3\xa9n tehokkaat liikenneyhteydet rajoittuivat rautatiehen Doualaan. Itsen\xc3\xa4istymisen j\xc3\xa4lkeen ratoja on rakennettu lis\xc3\xa4\xc3\xa4, ja 1990-luvulla Yaound\xc3\xa9 sai kansainv\xc3\xa4lisen lentokent\xc3\xa4n sek\xc3\xa4 uuden valtatien Doualaan. T\xc3\xa4m\xc3\xa4 on kehitt\xc3\xa4nyt kauppaa ja luonut edellytyksi\xc3\xa4 matkailulle. Alueen teollisuus tuottaa huomattavissa m\xc3\xa4\xc3\xa4rin tupakkaa, meijerituotteita, savi- ja lasituotteita sek\xc3\xa4 puutavaraa.'